Möödunud  aasta on selles põlvedevahelises võistluses väliselt tähelepandav eriti sellega, et siin noorpõlv on jõudnud oma ühendava häälekandjani ja alustanud pidevat uuendusaktsiooni kõigil kultuuri väerinnul. Senise aastaalbumi asemel on hakatud välja andma üsna korralikku ja Soomes haruldaselt kena välimusega kunstilis-kirjanduslikku nädalkirja juba tuttava "Tulenkantajat" nime all, peatoimetajaks õige energiline ja sõjakas Erkki Vala ja viimasel ajal ka Olavi Paavolainen. Toimetaja iseloomule - ja võib olla ka üldse  sõjakale, reklaami hindavale aja vaimule vastavalt on lehe esinemine olnud õige kärarikas (iga numbri väliskaanelgi aina mingid lööklaused jne.) ja juba sellega esile kutsunud õige terava vastasrinna pea kõigi vanade ja osalt noortegi poolt. Kuid vaevalt keegi saab salata, et ta on toonud palju uut elu ja liikumist, uusi ideid ja vorme soome seni kaunis umbsesse kirjandus-, kunsti- ja üldse kultuuriellu.